Een dood, nog een kritiek ná transitorooftogDie misdaadtoneel. Foto: Twitter via @Abramjee ŉ Lid van die publiek is dood en ŉ tweede persoon is in ŉ kritieke toestand nadat transitorowers Vrydagaand op ŉ transitovoertuig naby Kempton Park aan die Oos-Rand toegeslaan het. Kapt. Ndivhuwo Mulamu, woordvoerder van die Valke, het gesê die rooftog het op M57 gebeur. “Die transitovoertuig was in die rigting van Kempton Park op pad toe aanvallers vanuit ŉ wit Toyota Hilux op die geldwa losgebrand het. Die aanvallers het die transitovoertuig tot stilstand gedwing en die bestuurder en sy bemanning gedwing om uit die voertuig te klim. Hulle het daarna die transitovoertuig oopgeblaas,” het Mulamu gesê. Die aanvallers het met ŉ onbevestigde bedrag geld gevlug. “Dit het toe aan die lig gekom dat daar tydens die skietery op die geldwa twee lede van die publiek gewond is. Hulle is na ŉ hospitaal gehaas, maar een van hulle is by die aankoms by die hospitaal dood. Die ander persoon is in ŉ kritieke toestand.” Mulamu het gesê dit is nie tans duidelik of die mense wat geskiet is voetgangers of motoriste was nie. Die veiligheidswagte is ongedeerd. Niemand is nog in verband met die voorval in hegtenis geneem nie en daar word ook tans ondersoek hoeveel aanvallers by die rooftog betrokke was. Volgens Mulamu werk die Valke ten nouste saam met die misdaadintelligensie-eenheid om die aanvallers vas te trek.